b'\n_START_ARTICLE_\nFils\xc3\xb8\n_START_SECTION_\nHistorie\n_START_PARAGRAPH_\nFils\xc3\xb8 var tidligere Danmarks n\xc3\xa6stst\xc3\xb8rste s\xc3\xb8. I f\xc3\xb8rste halvdel af 1800-tallet var den p\xc3\xa5 over 30 km\xc2\xb2, og omfattede omr\xc3\xa5det ved Gr\xc3\xa6rup Langs\xc3\xb8, S\xc3\xb8vigsund helt ind \xc3\xb8st for Vr\xc3\xb8gum og den nu ogs\xc3\xa5 afvandede Rolfs\xc3\xb8, der l\xc3\xa5 vest for Outrup. I 1852 begyndte ejerne at s\xc3\xa6nke vandstanden, ved at fjerne stemmev\xc3\xa6rket ved m\xc3\xb8llen ved Henne M\xc3\xb8lle\xc3\xa5 s\xc3\xa5 vandstanden begyndte at falde fra oprindeligt 7 m.o.h. Omkring 1900 var s\xc3\xb8en kun 6 km\xc2\xb2. Sidste afvanding fandt sted i 1940\xe2\x80\x99erne, og nu er mere end 1350 ha af den tidligere Fils\xc3\xb8 opdyrket. _NEWLINE_Der blev i 1958 fredet 858 ha af omr\xc3\xa5derne fra den sidste rest af s\xc3\xb8en ud mod havet; 250 ha omkring Gr\xc3\xa6rup Langs\xc3\xb8 blev fredet i 1965,og 32 ha ved Vr\xc3\xb8gum K\xc3\xa6r blev fredet i 1987._NEWLINE_Et areal p\xc3\xa5 4.248 ha. blev i 1977 udpeget til Ramsaromr\xc3\xa5de, et internationalt beskyttet v\xc3\xa5domr\xc3\xa5de (naturreservat). Ramsaromr\xc3\xa5de nr. 1 ligger mellem Varde-N\xc3\xb8rre Nebel Jernbane (Vestbanen) og Vesterhavet). _NEWLINE_Mange af maleren Johannes Larsens motiver og fuglebilleder er fra Fils\xc3\xb8omr\xc3\xa5det.\n_START_SECTION_\nUdvikling i s\xc3\xb8en siden 2012\n_START_PARAGRAPH_\nDa en r\xc3\xa6kke botanikere unders\xc3\xb8gte vegetationen i sommeren 2014, fandt de \xe2\x80\x93 til deres overraskelse \xe2\x80\x93 at der var genetableret ikke mindre end 40 arter i de lavvandede s\xc3\xb8er. Ved en fornyet unders\xc3\xb8gelse i 2015 fandt botanikerne yderligere 16 arter, s\xc3\xa5dan at den botaniske diversitet nu er oppe p\xc3\xa5 56 arter. I august 2018 d\xc3\xb8de 80 ton fisk i s\xc3\xb8en som f\xc3\xb8lge af iltsvind. Iltsvindet skyldes if\xc3\xb8lge Ferskvandsbiologisk Laboratorium ved K\xc3\xb8benhavns Universitet en kombination af landbrugets udledning af n\xc3\xa6ringsstoffer, varmt vejr og mindre nedb\xc3\xb8r, men nedb\xc3\xb8r i st\xc3\xb8rre m\xc3\xa6ngder p\xc3\xa5 \xc3\xa9n gang.'